1,650 จุดได้ไหม?
ก่อนอื่น “โมนิก้า” ขอออกตัวไว้ก่อนว่า นี่เป็นเพียงการมองแบบโลกสวยอย่างสาวรุ่น ๆ วัยแรกแย้ม ที่คิดไปไกลถึงดัชนีตลาดหุ้นไทย
ก่อนอื่น “โมนิก้า” ขอออกตัวไว้ก่อนว่า นี่เป็นเพียงการมองแบบโลกสวยอย่างสาวรุ่น ๆ วัยแรกแย้ม ที่คิดไปไกลถึงดัชนีตลาดหุ้นไทย
17 ส.ค. 2565

ก่อนอื่น “โมนิก้า” ขอออกตัวไว้ก่อนว่า นี่เป็นเพียงการมองแบบโลกสวยอย่างสาวรุ่น ๆ วัยแรกแย้ม ที่คิดไปไกลถึงดัชนีตลาดหุ้นไทยว่ามีโอกาสกลับไปทดสอบแนวต้าน 1,650 จุดได้อีกครั้ง หลังจากธนาคารชั้นนำระดับโลกของสหรัฐฯ บ่งชี้ว่าภาวะเงินเฟ้อในเอเชียได้ผ่านจุดสูงสุดไปแล้ว มิหนำซ้ำอัตราผลตอบแทนพันธบัตรสหรัฐฯ (บอนด์ยีลด์) ปรับตัวลง ซึ่งอาจทำให้เงินทุนไหลเข้ามาตลาดหุ้นไทยมากยิ่งขึ้นหลังจากนี้เจ้าค่ะ
สอดคล้องกับพฤติกรรมของนักลงทุนต่างชาติ (ฝรั่ง)ทยอยเข้ามาไล่เก็บหุ้นไทยอย่างต่อเนื่องนับตั้งแต่ต้นเดือน ส.ค.เป็นต้นมาจนถึงปัจจุบันซื้อสุทธิไปแล้ว 2.93หมื่นล้านบาท และหากดูเฉพาะวานนี้ซื้อ 5 พันล้านบาท บ่งบอกว่าฟันด์โฟลว์เข้ามารอบใหม่แล้วจริง ๆ อย่างหลีกเลี่ยงไม่ได้ ตอกย้ำให้เห็นมากขึ้นหากย้อนไปดูจากต้นปีถึงปัจจุบันฝรั่งซื้อสุทธิกว่า 1.47 แสนล้านบาท ยิ่งทำให้เดี๊ยนมั่นใจเข้าไปอีกว่าดัชนีจะยังขึ้นได้จริงพะเจ้าค่ะ
ประกอบกับพฤติกรรมส่วนตัวชอบนั่งเฝ้าหน้ากระดานหุ้นเป็นประจำ “โมนิก้า” ถึงมองการเคลื่อนตัวของดัชนีในรูปแบบสัญญาณเทคนิคได้ค่อนข้างดี “ไม่ได้โม้” อิอิ วันนี้เลยขอเทน้ำหนักไปที่เรื่องดังกล่าวมากสักหน่อย หลังดัชนีกำลังเคลื่อนไหวในลักษณะ V-Shape เพื่อลุ้นไปทดสอบแนวต้านบริเวณ 1,650 จุด แต่ระหว่างทางอาจพักฐานบ้างจากขาขึ้นอิ่มตัว ขณะที่วานนี้ดัชนียืนปิดที่1,629.95 จุด บวกไป 4.70 จุด ด้วยมูลค่าการซื้อขาย 7.69 หมื่นล้านบาท เหมือนเป็นไฟต์บังคับยังต้องไปต่อเจ้าค่ะ
เช่นเดียวกับหุ้น BH ราคาหุ้นเหินเวหาขึ้นไปปิดที่ระดับ189.50 บาท บวกไป 1 บาท หรือขึ้นไป 0.53% ด้วยมูลค่าการซื้อขาย 2.29 พันล้านบาท ท่ามกลางความสดใสของธุรกิจ ว่าจะได้รับประโยชน์โดยตรงจากนักท่องเที่ยวเข้ามาไทยเพิ่มขึ้น เพราะบริษัทมีสัดส่วนผู้ป่วยต่างชาติราว 30-40% ขณะที่ไตรมาส 2 ก็การันตีกำไร 1.17 พันล้านบาท อีกทั้ง “โมนิก้า” แว่วว่าผลประกอบการทั้งปีกำไรมากกว่า 3 พันล้านบาทเลยจ้า
เหมือนกับรายของ CRC ราคาหุ้นไต่ขึ้นต่อเนื่อง ล่าสุดปิดที่ระดับ 39.25 บาท บวกไป 0.25 บาท หรือขึ้นไป 0.64% ด้วยมูลค่าการซื้อขาย 819 ล้านบาท สะท้อนจากไตรมาส 2 ที่พลิกมีกำไรทะลัก 1.49 พันล้านบาท “โมนิก้า” มองว่าเข้าโหมดความเป็นจริงที่ควรจะเป็น ลุ้นครึ่งปีหลังกำไรแกร่ง รับแรงหนุนไตรมาส 4 ไฮซีซั่น รวมถึงแผนขยายสาขา “โรบินสัน ไลฟ์สไตล์ มอลล์” อีก  2 สาขาในไตรมาส 3-4 จะช่วยหนุนรายได้จากสินค้าขาย–ค่าเช่า เดี๊ยนมองอย่างไรราคายังมีโอกาสไปต่อเจ้าค่ะ
คล้ายกับสถานการณ์หุ้น ESSO ราคาหุ้นพุ่งแรงขึ้นไปปิดที่ระดับ 11.60 บาท บวกไป 0.40 บาท หรือขึ้นไป 3.57% ด้วยมูลค่าการซื้อขาย 545 ล้านบาท “โมนิก้า” มั่นใจรับอานิสงส์ต่อเนื่องหลังประกาศงบไตรมาส 2 โชว์กำไร 8.30 พันล้านบาท โตกว่า 8 เท่าตัว พ่วงด้วยเกิดสัญญาณซื้อหลังจากสามารถ Break แนวต้านบริเวณ 11 บาทขึ้นมา ซึ่งเป็นสัญญาณซื้อที่จะมี Target ในการขึ้นถัดไปที่ 13 บาท เป็นอย่างน้อยเจ้าค่ะ
ต่อเนื่องมาดูหุ้นอสังหาฯ อย่าง SIRI ที่ผุดโครงการบ้านคอนโดฯ เป็นดอกเห็ด ได้รายงานงบไตรมาส 2 ออกมาดีกว่าคาด โดยกำไรสุดปัง 39% จากกลยุทธ์เด็ดบริหารงานโดดเด่น อีกทั้งยังใจดีปันผลระหว่างกาลให้ผู้ถือหุ้นพอกระชุ่มกระชวยหุ้นละ 0.04 บ. ขึ้น XD 29 ส.ค.2565 ดันให้ราคาหุ้นกระชากขึ้นมาปิดที่ระดับ 1.07 บาท บวกไป 0.03 บาท หรือขึ้นไป 2.88% ด้วยมูลค่าการซื้อขาย 82 ล้านบาท “โมนิก้า” มีความเห็นว่าหากบริษัทยังเดินตามเกมที่ถูกต้อง ผลงานช่วงที่เหลือก็คงออกมาสวยงามตามฝันที่วาดไว้เจ้าค่ะ
ปิดท้ายในหุ้นน้ำดีอย่าง SPRC ยังมีแรงซื้อเข้ามาต่อเนื่อง หลังสัปดาห์ก่อนโชว์กำไรไตรมาส 2 สุดหรู 7.15 พันล้านบาท โตทะลักกว่า 8 เท่าตัว ผนวกโดดเด่นพ่วงปันผลระหว่างกาลหุ้นละ 0.96 บาท ยีลด์สูงลิ่ว 7.8% เดี๊ยนจึงไม่แปลกใจที่วานนี้ราคาทะยานขึ้นมาปิดที่ระดับ 12.30 บาท บวกไป 0.60 บาท หรือบวกขึ้นไป 5.13% ด้วยมูลค่าการซื้อขาย 761 ล้านบาท แหม…เป็นทุกอย่างให้เธอแล้วทั้ง “งบดี-ปันผลเด่น” แบบนี้ ใครยังไม่มีไว้ในครอบครองระวังตกรถเที่ยวสุดท้ายแล้วกันนะจ๊ะ.. อิอิ